**Ghetele**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Azi la şcoală s-au pornit

Lucitoare, nou-nouţe,

Cu şireturi de mătase,

Două albe, mici ghetuţe.

Au stat toată ziulica,

Într-o bancă împreună,

Dar n-au învăţat nimica…

Plouă-afară, e furtună…

În sfârşit sunt iar acasă,

Negre, negre de noroi.

Au stăpân, dar lui nu-i pasă,

Că ghetuţele sunt noi.

Imediat le şi aruncă

Sub un pat, nici nu le spală,

Iar când vine dimineaţa

Ghetele pornesc la şcoală.

Mohorâte-s şi-s murdare,

Parcă-ar fi de-un an sau doi.

Cine-acuma să mai zică

Că ghetuţele sunt noi?